Document ID: 32012R0755

KOMMISSIONENS GENNEMFØRELSESFORORDNING (EU) Nr. 755/2012
af 16. august 2012
om ændring af gennemførelsesforordning (EU) nr. 543/2011 hvad angår støtteberettigelse for specifikke udgifter ved miljøaktioner under producentorganisationers driftsprogrammer i frugt- og grøntsagssektoren
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 103h sammenholdt med artikel 4, og
ud fra følgende betragtninger:
(1)
Ved forordning (EF) nr. 1234/2007 blev der indført en fælles markedsordning for landbrugsprodukter, herunder frugt og grøntsager og forarbejdede frugter og grøntsager. Medlemsstaterne er i henhold til artikel 103c, stk. 3, i denne forordning forpligtede til at sikre, at driftsprogrammer i frugt- og grøntsagssektoren omfatter to eller flere miljøforanstaltninger, eller at mindst 10 % af udgifterne under de operationelle programmer omfatter miljøforanstaltninger. Denne forordning fastsætter også, at støtte til miljøforanstaltninger skal dække ekstraomkostninger og det indkomsttab, der følger af den pågældende foranstaltning.
(2)
I overensstemmelse med artikel 60, stk. 1, i Kommissionens gennemførelsesforordning (EU) nr. 543/2011 af 7. juni 2011 om nærmere bestemmelser for anvendelsen af Rådets forordning (EF) nr. 1234/2007 for så vidt angår frugt og grøntsager og forarbejdede frugter og grøntsager (2) indeholder bilag IX til den gennemførelsesforordning en liste over aktioner og udgifter, der ikke er støtteberettigede i henhold til driftsprogrammer. Det fremgår imidlertid af listen, at specifikke udgifter til miljøvenlige foranstaltninger, herunder udgifter til miljøvenlig håndtering af emballage, undtagelsesvist er støtteberettigede.
(3)
Erfaringerne med at anvende miljøforanstaltninger relateret til håndtering af emballage viser, at det er usikkert, hvilke nettomiljøforbedringer disse aktioner vil medføre, og/eller hvorvidt de reelt vil medføre yderligere udgifter og indkomsttab, som producentorganisationerne skal bære. Dette skaber følgelig usikkerhed med hensyn til, om den tildelte offentlige støtte er berettiget. Derudover har det vist sig at være kompliceret at forvalte og kontrollere aktionerne, især med hensyn til beregning af den støtte, der kan ydes. På baggrund af disse erfaringer og for at opmuntre til gennemførelse af de mest omkostningseffektive miljøaktioner samt sænke omkostningerne forbundet med forvaltningen af EU-ordningen bør støtten til miljøaktioner i forbindelse med håndtering af emballage fjernes.
(4)
Gennemførelsesforordning (EU) nr. 543/2011 bør derfor ændres i overensstemmelse hermed.
(5)
Forvaltningskomitéen for den Fælles Markedsordning for Landbrugsprodukter har ikke afgivet udtalelse inden for den tidsfrist, som komitéens formand har fastsat -
VEDTAGET DENNE FORORDNING:
Artikel 1
Ændring af gennemførelsesforordning (EU) nr. 543/2011
I gennemførelsesforordning (EU) nr. 543/2011 foretages følgende ændringer:
1)
I artikel 60, stk. 4, foretages følgende ændringer:
a)
i første afsnit udgår litra c)
b)
andet afsnit udgår.
2)
I bilag IX, punkt 1, første afsnit, affattes fjerde led således:
»-
specifikke udgifter til miljøvenlige foranstaltninger, jf. artikel 103c, stk. 3, i forordning (EF) nr. 1234/2007. Udgifter i forbindelse med brug og håndtering af emballage er under alle omstændigheder ikke støtteberettigede«.
Artikel 2
Overgangsbestemmelser
1. Miljøaktioner i forbindelse med håndtering af emballage, som er en del af et driftsprogram, der er blevet godkendt inden datoen for nærværende forordnings ikrafttrædelse, kan forblive støtteberettigede indtil driftsprogrammets afslutning, forudsat at de opfylder de krav, som var gældende forud for datoen for nærværende forordnings ikrafttrædelse.
2. Medlemsstaterne ændrer om nødvendigt deres nationale regler som omhandlet i artikel 103f, stk. 1, første afsnit, i forordning (EF) nr. 1234/2007 med det formål at tilpasse disse regler til ændringerne i nærværende forordnings artikel 1.
Uanset artikel 56, stk. 1, i gennemførelsesforordning (EU) nr. 543/2011 er de ændringer, som foretages i de nationale regler i overensstemmelse med nærværende artikel, første afsnit, ikke omfattet af proceduren i artikel 103f, stk. 1, andet afsnit, i forordning (EF) nr. 1234/2007.
Artikel 3
Ikrafttrædelse
Denne forordning træder i kraft på syvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 16. august 2012.

Labels: 3
17
19
20